Winnie Madikizela-Mandela in hospitaal opgeneemWinnie Madikizela-Mandela Foto: SAPA Die 81-jarige Winnie Madikizela-Mandela, ANC-struggleveteraan en eksvrou van oudpres. Nelson Mandela, is Dinsdag met infeksie in die hospitaal opgeneem. Die Mandela-familie het dié nuus in ŉ verklaring bevestig. Volgens die verklaring is Madikizela-Mandela positief ingestel en sal na verwagting binnekort ten volle herstel. “Kort voordat sy in die hospitaal opgeneem is, het sy genoem dat sy geen eetlus het nie en ook baie pyn in een van haar bene gehad het. Dokters het vasgestel dat sy ŉ infeksie opgedoen het wat glo haar niere aantas. Sy sal na verwagting sowat ŉ week in die hospitaal deurbring en word konstant omring deur familielede,” lui die verklaring van die familie. Madikizela-Mandela was in Oktober verlede jaar ook in die hospitaal toe sy ŉ knie-operasie ondergaan het. Sy het in 2011 ook ŉ operasie aan haar voet ondergaan. Die Mandela-familie het gesê hulle sal inligting oor haar vordering deur die loop van die week bekend maak.